送然姪西歸二首  其二
作者：張栻
朝代：宋

paragraphs: 自子來見我，倏焉十六秋。
一聞沂上音，此意便綢繆。
中間豈不別，會合同轉頭。
今茲舍我去，萬里不復留。
豈不能挽子，懼子爲親憂。
六月送歸船，我思與悠悠。
愛子剛毅資，不作繞指柔。
願子進問學，琢磨須自修。
居然知見廣，百病會有瘳。
誰謂道云遠，行矣當深求。